
Sotsiaaldemokraatlik Erakond
kantselei@sotsid.ee						November 2026 nr 31-2/26-5/3

Järelepärimine KOV 2025. aasta kampaaniavõlgnevuse tasumise kohta

Erakondade Rahastamise Järelevalve Komisjon algatas 2026. aasta jaanuaris haldusmenetluse eesmärgiga kontrollida, kas Sotsiaaldemokraatlik Erakond järgib oma rahaliste kohustuste täitmisel erakonnaseaduses kehtestatud nõudeid.
Menetluse algatamise aluseks oli erakonna ostuvõlgnevuste aruanne seisuga 31.12.2025, millest nähtus, et erakonnal oli Intense Growth HUB OÜ-le osaliselt tasumata 31.10.2025 väljastatud arve nr 251305. Arve kogusumma oli 221 726,84 eurot, selle maksetähtpäev oli 30.11.2025 ning 31.12.2025 seisuga oli arvest tasumata 175 000 eurot. 
Komisjon palus menetluse käigus erakonnal selgitada, millise lepingu alusel ja millistel tingimustel nimetatud arvet tasutakse, ning esitada seda kinnitavad dokumendid, sealhulgas andmed viivitusintressi määra ning viiviste arvestamise ja tasumise korra kohta. Samuti palus komisjon esitada arve, osamaksete tasumist tõendavad maksekorraldused ning viivisearved ja nende tasumist tõendavad maksekorraldused. Pärast vastuse kuupäeva tehtud maksete kohta paluti maksedokumendid esitada kohe pärast maksetoimingute tegemist. 
Erakonna komisjonile esitatud dokumentidest nähtub, et Sotsiaaldemokraatlik Erakond ja Intense Growth HUB OÜ sõlmisid 6. veebruaril 2026 kokkuleppe 175 000 euro suuruse võlgnevuse tasumiseks. 
Kokkuleppe kohaselt tuli võlgnevus tasuda järgmiselt:
· 23 000 eurot hiljemalt 25.02.2026;
· 25 000 eurot hiljemalt 25.03.2026;
· 30 000 eurot hiljemalt 25.04.2026;
· 97 000 eurot hiljemalt 25.05.2026.
Seega pidi 175 000 euro suurune võlgnevus olema kokkuleppe kohaselt täielikult tasutud hiljemalt 25.05.2026. Kokkuleppe kohaselt oli võlausaldajal õigus arvestada võlgnevuse jäägilt intressi. Viivise arvestus pidi toimuma pärast maksegraafiku lõppu ning viivisemäära aluseks oli võlaõigusseaduse § 113 lõikes 1 sätestatud seadusjärgne viivisemäär. 
Erakond on menetluse käigus esitanud komisjonile kõik arve osamaksete tasumist tõendavad maksedokumendid ja ka võlausaldaja poolt alates 2026. aasta maikuust igakuiselt erakonnale esitatud viivisearved.
Komisjon arutas menetluse seisu oma 29.10.2026 koosolekul (protokoll nr 8, p 11.4). Komisjonile esitatud ülevaate kohaselt oli algsest 175 000 euro suurusest võlgnevusest komisjoni koosoleku ajaks tasumata 93 000 eurot. Seega ei olnud võlgnevust 6. veebruaril 2026 sõlmitud kokkuleppes ette nähtud tähtajaks, 25.05.2026, täielikult tasutud. Samuti olid 30.09.2026 seisuga tasumata kõik võlausaldaja esitatud viivisearved.
Komisjon otsustas küsida Sotsiaaldemokraatlikult Erakonnalt selgitusi võlgnevuse jätkuva tasumata jätmise põhjuste, selle tasumiseks võetud meetmete ning võlgnevuse ja viiviste tasumise kavandatava aja kohta.
Eeltoodust lähtudes palun selgitada:
1. mis põhjustel ei ole 6. veebruaril 2026 sõlmitud kokkuleppes nimetatud võlgnevust kokkulepitud tähtajaks, 25.05.2026, täielikult tasutud;
2. milliseid makseid on erakond pärast 30.09.2026 võlgnevuse vähendamiseks teinud, märkides iga makse kuupäeva ja summa;
3. kui suur on põhivõlgnevuse täpne jääk vastuse esitamise kuupäeva seisuga;
4. mis põhjustel on võlausaldaja poolt alates 2026. aasta maikuust esitatud viivisearved jäänud tasumata ning kui suur on tasumata viiviste kogusumma vastuse esitamise kuupäeva seisuga;
5. milliseid konkreetseid meetmeid on erakond pärast kokkulepitud maksetähtaja möödumist võtnud põhivõlgnevuse ja viiviste tasumiseks;
6. millise ajakava kohaselt ning mis kuupäevaks kavatseb erakond tasuda täielikult nii põhivõlgnevuse kui ka sellelt arvestatud viivised;
7. kas Sotsiaaldemokraatlik Erakond ja võlausaldaja on pärast 25.05.2026 sõlminud uue maksekokkuleppe või muutnud 6. veebruaril 2026 sõlmitud kokkuleppe tingimusi. Kui jah, palun esitada vastav kokkulepe.
Palun vastusele lisada pärast viimati komisjonile dokumentide esitamist tehtud maksete maksekorraldused, viivisearvete tasumist tõendavad maksekorraldused, samuti uus maksegraafik või muu võlausaldajaga sõlmitud kokkulepe, kui varasemat kokkulepet on muudetud.
Palun vastus koos asjakohaste dokumentidega esitada elektrooniliselt e-posti aadressil erjk@riigikogu.ee hiljemalt 25. novembriks 2026.


Lugupidamisega
(allkirjastatud digitaalselt)
Heiki Sibul
komisjoni esimees





Zoja Masso, 5887 6690

